CELEX: C2006/261/08
Language: da
Date: 2006-10-28 00:00:00
Title: Sag C-125/05: Domstolens dom (Tredje Afdeling) af 7. september 2006 — VW-Audi Forhandlerforeningen, som mandatar for Vulcan Silkeborg A/S mod Skandinavisk Motor Co. A/S (anmodning om præjudiciel afgørelse fra Østre Landsret — Danmark) (Konkurrence — aftale om forhandling af biler — gruppefritagelse — forordning (EF) nr. 1475/95 — artikel 5, stk. 3 — leverandørens opsigelse — ikrafttrædelse af forordning (EF) nr. 1400/2002 — nødvendigt at reorganisere forhandlernettet — opsigelsesvarsel — begrundelse — bevisbyrde)

28.10.2006   
            
            
               DA
            
            
               Den Europæiske Unions Tidende
            
            
               C 261/5
            
         Domstolens dom (Tredje Afdeling) af 7. september 2006 — VW-Audi Forhandlerforeningen, som mandatar for Vulcan Silkeborg A/S mod Skandinavisk Motor Co. A/S (anmodning om præjudiciel afgørelse fra Østre Landsret — Danmark)
   (Sag C-125/05) (1)
   
   (Konkurrence - aftale om forhandling af biler - gruppefritagelse - forordning (EF) nr. 1475/95 - artikel 5, stk. 3 - leverandørens opsigelse - ikrafttrædelse af forordning (EF) nr. 1400/2002 - nødvendigt at reorganisere forhandlernettet - opsigelsesvarsel - begrundelse - bevisbyrde)
   (2006/C 261/08)
   Processprog: dansk
   Den forelæggende ret
   Østre Landsret
   Parter i hovedsagen
   
      Sagsøgere: VW-Audi Forhandlerforeningen, som mandatar for Vulcan Silkeborg A/S
   
      Sagsøgt: Skandinavisk Motor Co. A/S
   Sagens genstand
   Anmodning om præjudiciel afgørelse — Østre Landsret — fortolkning af artikel 5, stk. 3, i Kommissionens forordning (EF) nr. 1475/95 af 28. juni 1995 om anvendelse af traktatens artikel 85, stk. 3, på kategorier af salgs- og serviceaftaler vedrørende motorkøretøjer (EFT L 145, s. 25) — en leverandørs opsigelse af en kontrakt, hvis det er nødvendigt at foretage en gennemgribende reorganisering af hele forhandlernettet eller en væsentlig del heraf — begrundelsesforpligtelsen og indholdet af en sådan begrundelse
   Konklusion
   Artikel 5, stk. 3, første afsnit, første led, i Kommissionens forordning (EF) nr. 1475/95 af 28. juni 1995 om anvendelse af traktatens artikel [81], stk. 3, på kategorier af salgs- og serviceaftaler vedrørende motorkøretøjer skal fortolkes således:
   
               —
            
            
               Den omstændighed, at »det er nødvendigt at foretage en gennemgribende reorganisering af hele forhandlernettet eller en del heraf«, forudsætter en betydelig ændring — såvel på det økonomiske som på det geografiske plan — af den pågældende leverandørs salgsorganisation, hvis berettigelse skal sandsynliggøres ud fra økonomiske effektivitetshensyn, der er baseret på objektive omstændigheder, der foreligger inden for eller uden for leverandørens virksomhed, og som henset til det konkurrencemæssige miljø, som leverandøren opererer i, ville kunne belaste effektiviteten af forhandlernettets eksisterende strukturer, medmindre der foretages en hurtig reorganisering af dette netværk. I denne forbindelse er eventuelle ufordelagtige økonomiske konsekvenser, som kunne ramme en leverandør, hvis han opsagde forhandlerkontrakten med et varsel på to år, relevante. Det tilkommer de nationale domstole og voldgiftsretterne ud fra alle konkrete forhold i den sag, de skal tage stilling til, at vurdere, om disse betingelser er opfyldt.
            
         
               —
            
            
               Når lovligheden af en opsigelse med et års varsel anfægtes af en forhandler ved en national domstol eller en voldgiftsret, påhviler det leverandøren at bevise, at betingelserne i denne bestemmelse for at gøre brug af retten til opsigelse med et års varsel er opfyldt. Hvordan et sådant bevis skal føres, afhænger af national ret.
            
         
               —
            
            
               Bestemmelsen pålægger ikke en leverandør, som opsiger en forhandlerkontrakt i henhold til denne bestemmelse, at begrunde beslutningen om opsigelse udtrykkeligt eller at udarbejde en reorganiseringsplan forud for opsigelsen.
            
         
               —
            
            
               Ikrafttrædelsen af Kommissionens forordning (EF) nr. 1400/2002 af 31. juli 2002 om anvendelse af traktatens artikel 81, stk. 3, på kategorier af vertikale aftaler og samordnet praksis inden for motorkøretøjsbranchen gjorde det ikke i sig selv nødvendigt at foretage en reorganisering af en leverandørs forhandlernet i overensstemmelse med artikel 5, stk. 3, første afsnit, første led, i forordning nr. 1475/95. Forordningens ikrafttrædelse kunne imidlertid på grund af særlige organisatoriske forhold ved den enkelte leverandørs forhandlernet nødvendiggøre ændringer af en sådan betydning, at de udgør en egentlig reorganisering af forhandlernettet i denne bestemmelses forstand. Det tilkommer de nationale domstole og voldgiftsretterne at vurdere, om dette er tilfældet ud fra alle konkrete forhold i den sag, de skal tage stilling til.
            
         
      (1)  EUT C 143 af 11.6.2005.